Plane për ndërprerjen e mbledhjes masive të të dhënave
Presidenti Obama dhe përfaqësues të Kongresit, kanë propozuar legjislacion që do t’i jepte fund mbledhjes masive të telefonatave nga NSA
Presidenti amerikan Barack Obama dhe krerë komisionesh të Kongresit, kanë propozuar që t’i jepet fund mbledhjes dhe ruajtjes së të dhënave të telefonatave të amerikanëve nga Agjencia për Sigurinë Kombëtare, NSA. Ndryshimet e propozuara erdhën si përgjigje e një vale shqetësimesh për të dhënat për jetën private brenda Shteteve të Bashkuara dhe vende të tjera, që morën shkas nga informacionet secrete të nxjerra nga ish kontraktori i NSA-së Edward Snowden. Të martën u bëmë publike dy njoftime të reja për ndryshimet e propozuara për operacionet e përgjimit të Agjencisë për Sigurinë Kombëtare. Në takimin e nivelit të lartë për çështjet bërthamore në Hagë, Presidenti Barack Obama tha se të dhënat për këto programe zbulimi, kanë nxjerrë në pah nevojën për të rifituar besimin e e qeverive, por sidomos të qytetarëve të zakonshëm. Sipas propozimit të presidentit, qeveria duhet të marrë leje nga Gjykata e Zbulimit të Huaj për Përgjimet për të siguruar të dhënat nga kompanitë telefonike lidhur me telefonatat që kanë lidhje me të dyshuar si terroristë. Kompanive do t’u duhet t’i japin NSA-së informacionet e nevojshme nëse bëhen telefonata të reja në ose nga një numër telefoni. Kompanive telefonike nuk do t’u duhet që t’i ruajnë tabulatet telefonike për një kohë më të gjatë nga ç’i mbajnë aktualisht. Në Dhomën e Përfaqësuesve, krerët e Komisionit të Zbulimit kanë paraqitur një legjislacion të ngjashëm, të hartuar nga kryetari republikan i komisionit dhe antëtari më i lartë demokrat i tij. Ky projekt-ligj parashikon gjithashtu që NSA të mos grumbullojë të dhëna masive tabulatesh, por nuk e detyron qeverinë që të marrë një urdhër gjykate para se t’ua kërkojë të dhënat kompanive telefonike. Ja ç’thotë kreu i Komisionit të Zbulimit, Mike Rogers: Kreu i demokratëve në komision, Dutch Ruppersberger tha se beson se propozimi i Dhomës së Përfaqësuesve nuk ndryshon shumë nga ai i Shtëpisë së Bardhë dhe se një marrëveshje është e mundshme. Kongresmeni nuk paraqiti në mënyrë të detajuar fazat e veprimeve të mundshme për reformat e NSA-së në Kongres, ndërkohë që edhe Senati duhet të votojë para se projekt-ligji t’i dërgohet presidentit për nënshkrim. Propozimi i Dhomës së Përfaqësuesve ka shkaktuar kritika nga disa anëtarë të Kongresit dhe veprimtarë të të drejtave civile që po bëjnë thirrje për masa më të rrepta kontrolli për përgjimet qeveritare, në mënyrë që të mbrohet privacia e qytetarëve.